“Inače, kako su izbori završeni, treba znati da informacija o broju od 100.000 do 150.000 iseljenih nije točna, jer bi se to vidjelo i u statistici Eurostata, ali i na našem tržištu rada”, izjavio je SDP-ov ministar rada i mirovinskog sustava u tehničkoj Vladi RH Mirando Mrsić (Glas Slavonije). Kako u svom izvještaju prenosi Hina, Mrsić je dodao i da je broj građana koji su tijekom četverogodišnjeg mandata Vlade predvođene SDP-om napustili Hrvatsku “puno manji”.

Mrsić se time referirao na jedan od glavnih predizbornih aduta HDZ-a, tvrdnje o broju emigranata koji su napustili Hrvatsku i nastanili se u nekoj od zemalja Europske unije, a o čemu je Faktograf pisao i ranije (ovdje i ovdje).

Ponovimo još jednom činjenice: prema podacima o migraciji stanovništva koje je Državni zavod za statistiku objavio 10. srpnja ove godine, iz Hrvatske je 2012. godine u inozemstvo odselilo 12.877 ljudi, 2013. emigriralo je 15.262 osobe, dok je 2014. odselilo 20.858 osoba. Ukupno je, dakle, prema službenim podacima DZS-a u tri navedene godine iz Hrvatske otišlo 48.997 ljudi.

Istim podacima raspolaže i Eurostat. Prema brojkama dostupnim na njihovoj internetskoj stranici, Hrvatsku je 2013. godine napustilo 15.262 ljudi, a 2012. otišlo je 12.877 osoba. Podaci za 2014. godinu u Eurostatovom sustavu još nisu evidentirani.

Službenih podataka o odlasku hrvatskih državljana u inozemstvo za 2015. godinu još nema. Iz navedenih brojki evidentno je da se broj emigranata iz godine u godinu povećavao, ali čak i ako pretpostavimo da je 2015. godine iz Hrvatske otišlo dvostruko više ljudi nego 2014., i dalje dolazimo do brojke koja je osjetno manja od procjene od sto tisuća iseljenih od početka 2012. godine naovamo.

Imate prijedloge, pohvale ili kritike? Uočili ste neku izjavu za koju vjerujete da bi je Faktograf trebao obraditi? Želite nas upozoriti na neodgovorno ponašanje političara? Pišite nam na info@faktograf.hr ili nas kontaktirajte putem Twittera ili Facebooka.